title: Directiva de punere în aplicare (UE) 2019/68 a Comisiei din 16 ianuarie 2019 de stabilire a specificațiilor tehnice pentru marcajul armelor de foc și al componentelor lor esențiale în temeiul Directivei 91/477/CEE a Consiliului privind controlul achiziționării și deținerii de arme (Text cu relevanță pentru SEE.)

text:
                  17.1.2019

                  RO

                  Jurnalul Oficial al Uniunii Europene

                  L 15/18

         DIRECTIVA DE PUNERE ÎN APLICARE (UE) 2019/68 A COMISIEI
         din 16 ianuarie 2019
         de stabilire a specificațiilor tehnice pentru marcajul armelor de foc și al componentelor lor esențiale în temeiul Directivei 91/477/CEE a Consiliului privind controlul achiziționării și deținerii de arme
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 91/477/CEE a Consiliului din 18 iunie 1991 privind controlul achiziționării și deținerii de arme (1), în special articolul 4 alineatul (2a),
         întrucât:

                     (1)

                     Articolul 4 alineatul (1) din Directiva 91/477/CEE le impune statelor membre să se asigure că armele de foc și componentele lor esențiale, indiferent dacă fac parte dintr-o armă de foc sau sunt introduse separat pe piață, au un marcaj clar, permanent și unic. Articolul 4 alineatul (2) din directiva menționată definește informațiile care trebuie să fie incluse în marcaj pentru a spori trasabilitatea armelor de foc și a componentelor lor esențiale și pentru a facilita libera lor circulație. Pentru componentele esențiale foarte mici, informațiile care trebuie să fie incluse în marcaj se limitează la un număr de serie sau la un cod alfanumeric sau digital. Articolul 4 alineatul (4) din directiva menționată prevede că statele membre trebuie să mențină un sistem de evidență a datelor în cadrul căruia să înregistreze toate informațiile necesare pentru urmărirea și identificarea armelor de foc, inclusiv informațiile cu privire la marcajul aplicat pe o armă de foc și pe componentele sale esențiale, precum și informațiile privind orice transformare sau modificare a unei arme de foc care duce la o modificare a categoriei sau subcategoriei sale, cum ar fi informații referitoare la entitatea care înlocuiește sau care modifică o componentă esențială.

                     (2)

                     În cazul unui transfer din stocurile guvernamentale către o utilizare civilă permanentă, identitatea entității care a efectuat transferul trebuie, de asemenea, să fie inclusă în marcaj. Cu excepția cazului în care precizarea identității face deja parte dintr-un marcaj existent, ea trebuie inclusă în momentul în care are loc transferul către o utilizare civilă.

                     (3)

                     Conform Directivei 91/477/CEE, statele membre au, de asemenea, obligația de a se asigura că fiecare pachet elementar de muniție completă este marcat astfel încât să indice numele producătorului, numărul de identificare a lotului, calibrul și tipul de muniție. Având în vedere practicile actuale de pe piață în ceea ce privește ambalarea muniției și stadiul tehnologic actual, nu este necesar să se stabilească, în această etapă, specificații tehnice pentru marcajul respectiv. Prin urmare, prezenta directivă ar trebui să se aplice marcajului armelor de foc și al componentelor lor esențiale (inclusiv componente esențiale foarte mici).

                     (4)

                     O dimensiune adecvată a caracterelor utilizate la marcaje este esențială pentru a se atinge obiectivul de sporire a trasabilității armelor de foc și a componentelor lor esențiale. Prin urmare, specificațiile tehnice ar trebui să prevadă o dimensiune minimă a caracterelor pe care statele membre ar trebui să aibă obligația să le respecte atunci când stabilesc, în legislația lor națională, dimensiunea caracterelor pentru marcajele respective.

                     (5)

                     Având în vedere Standardul internațional pentru controlul armelor de calibru mic al Organizației Națiunilor Unite (United Nations International Small Arms Control Standard – ISACS) în materie de marcaj și de înregistrare, ar trebui ca marcajul de pe toate cadrele și recuperatoarele fabricate din materiale nemetalice care riscă să compromită claritatea și permanența marcajului (de exemplu, cadre sau recuperatoare fabricate din anumite categorii de polimeri) să fie aplicat pe o placă metalică integrată permanent în materialul cadrului sau al recuperatorului. Statele membre ar trebui să aibă libertatea de a permite utilizarea unei alte tehnici, cum ar fi gravura laser profundă, care asigură un nivel de claritate și de permanență echivalent pentru marcajul cadrelor și al recuperatoarelor fabricate din materiale nemetalice.

                     (6)

                     Pentru a facilita trasabilitatea armelor de foc și a componentelor lor esențiale în cadrul sistemelor de evidență a datelor ale statelor membre, acestea ar trebui să aibă obligația de a alege doar dintre alfabetul latin, chirilic sau grec atunci când stabilesc alfabetul sau alfabetele care pot fi utilizate pentru a marca armele de foc și componentele lor esențiale. În mod similar, sistemele numerice care pot fi utilizate pentru marcajul armelor de foc și al componentelor lor esențiale ar trebui să se limiteze la sistemul arab sau roman, conform reglementărilor fiecărui stat membru.

                     (7)

                     Prezenta directivă nu aduce atingere articolului 3 din Directiva 91/477/CEE.

                     (8)

                     În conformitate cu declarația politică comună a statelor membre și a Comisiei din 28 septembrie 2011 privind documentele explicative (2), statele membre s-au angajat ca, în cazuri justificate, să însoțească notificarea măsurilor de transpunere cu unul sau mai multe documente care să explice relația dintre componentele unei directive și părțile corespunzătoare ale instrumentelor naționale de transpunere.

                     (9)

                     Măsurile prevăzute de prezenta directivă sunt conforme cu avizul comitetului instituit prin articolul 13b alineatul (1) din Directiva 91/477/CEE,

               ADOPTĂ PREZENTA DIRECTIVĂ:

            Articolul 1
            Domeniu de aplicare
            Prezenta directivă se aplică armelor de foc și componentelor lor esențiale, dar nu se aplică pachetelor elementare de muniție completă.

            Articolul 2
            Specificații tehnice pentru marcajul armelor de foc și al componentelor lor esențiale
            Statele membre se asigură că marcajul prevăzut la articolul 4 din Directiva 91/477/CEE corespunde specificațiilor tehnice stabilite în anexa la prezenta directivă.

            Articolul 3
            Dispoziții de transpunere

               (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până cel târziu la 17 ianuarie 2020. Statele membre informează de îndată Comisia în acest sens.
               Atunci când statele membre adoptă măsurile respective, ele conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

            Articolul 4
            Intrare în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 5
            Destinatari
            Prezenta directivă se adresează statelor membre.

            Adoptată la Bruxelles, 16 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 256, 13.9.1991, p. 51.

            (2)  JO C 369, 17.12.2011, p. 14.

            ANEXĂ

               Specificații tehnice pentru marcajul armelor de foc și al componentelor lor esențiale

                        1.

                        Dimensiunea caracterelor utilizate pentru marcaje este cea stabilită de fiecare stat membru. Dimensiunea sau dimensiunea minimă stabilită de fiecare stat membru trebuie să fie de cel puțin 1,6 mm. Dacă este necesar, se poate utiliza o dimensiune mai mică a caracterelor pentru marcajul componentelor esențiale care sunt prea mici pentru a fi marcate în conformitate cu articolul 4 din Directiva 91/477/CEE.

                        2.

                        În ceea ce privește cadrele sau recuperatoarele fabricate dintr-un material nemetalic de tipul celui precizat de statul membru, marcajul se aplică pe o placă metalică integrată permanent în materialul cadrului sau al recuperatorului, astfel încât:

                                    (a)

                                    placa să nu poată fi înlăturată cu ușurință sau imediat; și

                                    (b)

                                    înlăturarea plăcii să ducă la distrugerea unei părți a cadrului sau a recuperatorului.

                              Statele membre pot permite, de asemenea, utilizarea altor tehnici pentru marcarea acestor cadre sau recuperatoare, cu condiția ca tehnicile respective să asigure un nivel echivalent de claritate și de permanență a marcajului.
                        Pentru a stabili ce materiale nemetalice trebuie precizate în sensul prezentei specificații tehnice, statele membre trebuie să aibă în vedere măsura în care materialul poate compromite claritatea și permanența marcajului.

                        3.

                        Alfabetul utilizat pentru marcaj este cel stabilit de fiecare stat membru. Alfabetul sau alfabetele stabilite de fiecare stat membru trebuie să fie latin, chirilic sau grec.

                        4.

                        Sistemul numeric utilizat pentru marcaj este cel stabilit de fiecare stat membru. Sistemul sau sistemele numerice stabilite de fiecare stat membru trebuie să fie arab sau roman.


title: Directiva de punere în aplicare (UE) 2019/69 a Comisiei din 16 ianuarie 2019 de stabilire a specificațiilor tehnice pentru armele de alarmă și de semnalizare în temeiul Directivei 91/477/CEE a Consiliului privind controlul achiziționării și deținerii de arme (Text cu relevanță pentru SEE.)

text:
                  17.1.2019

                  RO

                  Jurnalul Oficial al Uniunii Europene

                  L 15/22

         DIRECTIVA DE PUNERE ÎN APLICARE (UE) 2019/69 A COMISIEI
         din 16 ianuarie 2019
         de stabilire a specificațiilor tehnice pentru armele de alarmă și de semnalizare în temeiul Directivei 91/477/CEE a Consiliului privind controlul achiziționării și deținerii de arme
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 91/477/CEE a Consiliului din 18 iunie 1991 privind controlul achiziționării și deținerii de arme (1), în special articolul 10a alineatul (3),
         întrucât:

                     (1)

                     Anexa I la Directiva 91/477/CEE prevede că obiectele care corespund definiției armei de foc prevăzute în directiva respectivă nu sunt incluse în definiția respectivă dacă sunt concepute în scopuri de alarmă, de semnalizare sau de salvare și dacă pot fi utilizate doar în scopul menționat.

                     (2)

                     Unele dispozitive concepute în scopuri de alarmă, de semnalizare sau de salvare disponibile în prezent pe piață pot fi ușor transformate în arme de foc cu ajutorul unor unelte obișnuite. Prin urmare, pentru a fi luate în calcul ca arme de alarmă și de semnalizare în sensul Directivei 91/477/CEE și pentru a evita controalele care se aplică armelor de foc în temeiul directivei respective, dispozitivele ar trebui concepute astfel încât să nu poată fi modificate cu ajutorul unor unelte obișnuite nici să arunce, nici să poată fi transformate de așa manieră încât să arunce, o alică, un glonț sau un proiectil prin acțiunea unui combustibil de propulsie.

                     (3)

                     Specificația tehnică descrisă în considerentul 2 ar trebui să facă parte dintr-un pachet de specificații tehnice care, împreună, să garanteze că un dispozitiv nu poate fi transformat în așa fel încât să arunce o alică, un glonț sau un proiectil prin acțiunea unui combustibil de propulsie. În special, dat fiind că țeava unui dispozitiv este esențială pentru transformarea unor astfel de dispozitive în arme de foc, ea trebuie să fie concepută astfel încât să nu poată fi înlăturată sau modificată fără ca întregul dispozitiv să devină nefuncțional. În plus, în interiorul țevii ar trebui introduse obstacole inamovibile, iar camera cartușului și țeava ar trebui să fie deplasate, înclinate sau decalate astfel încât să împiedice ca dispozitivul respectiv să fie încărcat cu muniție și să tragă muniție.

                     (4)

                     Pentru a se asigura faptul că specificațiile tehnice pentru armele de alarmă și cele de semnalizare sunt adecvate pentru marea varietate de arme de alarmă și de semnalizare care există în prezent, specificațiile prevăzute de prezenta directivă ar trebui să țină seama de valorile și de normele internaționale general acceptate în ceea ce privește cartușele și camerele pentru armele de alarmă și de semnalizare, în special tabelul VIII din Tabelele cu dimensiuni pentru cartușe și camere (Tables of Dimensions of Cartridges and Chambers – TDCC) stabilite de Comisia internațională permanentă pentru identificarea armelor de calibru mic (Permanent International Commission for the Proof of Small Arms – CIP).

                     (5)

                     Pentru a descuraja transformarea cu ușurință a armelor de alarmă și de semnalizare în arme de foc, statele membre ar trebui să se asigure că armele fabricate sau importate în Uniune fac obiectul unor controale pentru a se stabili conformitatea acestora cu specificațiile tehnice prevăzute de prezenta directivă. De exemplu, controalele ar putea să implice verificarea diferitelor modele sau tipuri de dispozitiv ori a dispozitivelor individuale ori a ambelor.

                     (6)

                     Statele membre ar trebui să aibă obligația de a-și furniza reciproc, la cerere, informații cu privire la rezultatele controalelor pe care le-au desfășurat cu privire la armele de alarmă și de semnalizare. În vederea facilitării acestui schimb de informații, statele membre ar trebui să aibă obligația de a desemna cel puțin un punct focal național în măsură să furnizeze informații celorlalte state membre.

                     (7)

                     Pentru a facilita efectuarea de controale cu privire la armele de alarmă și de semnalizare, statele membre ar trebui invitate să coopereze în ceea ce privește efectuarea unor astfel de controale.

                     (8)

                     Prezenta directivă nu aduce atingere articolului 3 din Directiva 91/477/CEE.

                     (9)

                     În conformitate cu Declarația politică comună a statelor membre și a Comisiei din 28 septembrie 2011 privind documentele explicative (2), statele membre s-au angajat ca, în cazuri justificate, să însoțească notificarea măsurilor de transpunere cu unul sau mai multe documente care să explice relația dintre componentele unei directive și părțile corespunzătoare ale instrumentelor naționale de transpunere.

                     (10)

                     Măsurile prevăzute de prezenta directivă sunt conforme cu avizul comitetului instituit prin articolul 13b alineatul (1) din Directiva 91/477/CEE,

               ADOPTĂ PREZENTA DIRECTIVĂ:

            Articolul 1
            Specificații tehnice
            Statele membre se asigură că, pentru a nu fi considerate arme de foc în temeiul Directivei 91/477/CEE, dispozitivele echipate cu un tub de cartuș care sunt concepute pentru a expulza numai muniție oarbă, substanțe iritante, alte substanțe active sau muniție pirotehnică de semnalizare trebuie să respecte în orice moment specificațiile tehnice stabilite în anexa la prezenta directivă.

            Articolul 2
            Verificarea conformității cu specificațiile tehnice

               (1)   Statele membre asigură faptul că dispozitivele de tipul celor menționate la articolul 1 fac obiectul unor controale pentru a se stabili conformitatea acestora cu specificațiile tehnice stabilite în anexă.

               (2)   Statele membre cooperează în ceea ce privește efectuarea controalelor menționate la alineatul (1).

            Articolul 3
            Schimb de informații
            La cerere, un stat membru furnizează unui alt stat membru rezultatele controalelor pe care le-a efectuat în conformitate cu articolul 2. În acest sens, fiecare stat membru desemnează cel puțin un punct focal național care să furnizeze astfel de rezultate și comunică Comisiei datele de contact ale punctului focal național.

            Articolul 4
            Dispoziții de transpunere

               (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până cel târziu la 17 ianuarie 2020. Statele membre informează de îndată Comisia în acest sens.
               Atunci când statele membre adoptă măsurile respective, ele conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

            Articolul 5
            Intrare în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 6
            Destinatari
            Prezenta directivă se adresează statelor membre.

            Adoptată la Bruxelles, 16 ianuarie 2019.

                  Pentru Comisie

                  Președintele

               Jean-Claude JUNCKER

            (1)  JO L 256, 13.9.1991, p. 51.

            (2)  JO C 369, 17.12.2011, p. 14.

            ANEXĂ

               Specificații tehnice pentru dispozitivele menționate la articolul 1

                        1.

                        Dispozitivele trebuie să îndeplinească următoarele cerințe:

                                    (a)

                                    să fie în măsură să expulzeze muniție pirotehnică de semnalizare numai dacă pe gura țevii este fixat un adaptor;

                                    (b)

                                    să fie prevăzute cu un dispozitiv durabil, montat în interiorul dispozitivului, care împiedică tragerea cu cartușe încărcate cu una sau mai multe alice ori unul sau mai multe gloanțe ori proiectile solide;

                                    (c)

                                    să fie concepute pentru un cartuș care figurează în tabelul VIII din Tabelele cu dimensiuni pentru cartușe și camere (Tables of Dimensions of Cartridges and Chambers – TDCC) stabilite de Comisia internațională permanentă pentru identificarea armelor de calibru mic (Permanent International Commission for the Proof of Small Arms – CIP) și care respectă dimensiunile și alte standarde indicate în tabelul respectiv, în versiunea sa în vigoare în momentul adoptării prezentei directive.

                        2.

                        Dispozitivele nu pot fi modificate cu ajutorul unor instrumente obișnuite astfel încât să arunce sau să devină capabile să arunce o alică, un glonț sau un proiectil prin acțiunea unui combustibil de propulsie.

                        3.

                        Toate componentele esențiale ale dispozitivelor sunt de așa natură încât nu pot fi montate sau utilizate drept componente esențiale ale armelor de foc.

                        4.

                        Țevile dispozitivelor nu pot fi înlăturate sau modificate fără distrugerea și deteriorarea semnificativă a dispozitivului.

                        5.

                        În cazul dispozitivelor a căror țeavă nu depășește 30 cm sau a căror lungime totală nu depășește 60 cm, dispozitivul este prevăzut cu obstacole inamovibile de-a lungul întregii lungimi a țevii, astfel încât o alică, un glonț sau un proiectil să nu poată trece prin țeavă prin acțiunea unui combustibil de propulsie și orice spațiu lăsat liber la nivelul țevii să nu depășească lungimea de 1 cm.

                        6.

                        În cazul dispozitivelor care nu se încadrează la punctul 5, dispozitivul este prevăzut cu obstacole inamovibile de-a lungul a cel puțin unei treimi din lungimea țevii, astfel încât o alică, un glonț sau un proiectil să nu poată trece prin țeavă prin acțiunea unui combustibil de propulsie și orice spațiu lăsat liber la nivelul țevii să nu depășească lungimea de 1 cm.

                        7.

                        În toate cazurile, dacă dispozitivul se încadrează la punctul 5 sau la punctul 6, primul obstacol din țeavă este plasat cât mai aproape posibil de camera dispozitivului, permițând în același timp expulzarea gazelor prin orificiile de evacuare.

                        8.

                        În cazul dispozitivelor concepute pentru a trage numai gloanțe oarbe, obstacolele menționate la punctul 5 sau la punctul 6 blochează complet țeava în afară de unul sau mai multe orificii de evacuare a presiunii gazului. În plus, obstacolele blochează complet țeava astfel încât niciun gaz să nu poată fi expulzat prin partea din față a dispozitivului.

                        9.

                        Toate obstacolele sunt permanente și nu pot fi înlăturate fără distrugerea camerei sau a țevii dispozitivului.
                        În cazul dispozitivelor concepute pentru a trage numai gloanțe oarbe, obstacolele sunt fabricate în întregime dintr-un material rezistent la tăiere, perforare, sfredelire sau măcinare (sau orice alt procedeu similar) având o duritate minimă de 700 HV 30 (în conformitate cu încercarea de duritate Vickers).
                        În cazul dispozitivelor care nu se încadrează la al doilea paragraf al prezentului punct, obstacolele sunt fabricate în întregime dintr-un material rezistent la tăiere, perforare, sfredelire sau măcinare (sau orice alt procedeu similar) având o duritate minimă de 610 HV 30. Țeava poate avea un canal de-a lungul axei sale pentru a permite substanțelor iritante sau altor substanțe active să fie expulzate din dispozitiv.
                        În ambele cazuri, obstacolele sunt concepute astfel încât să împiedice:

                                    (a)

                                    crearea sau lărgirea unui orificiu în țeavă, de-a lungul axei sale;

                                    (b)

                                    înlăturarea țevii, cu excepția cazului în care spațiul aferent cadrului și camerei devine inutil ca urmare a înlăturării respective sau dacă integritatea dispozitivului este atât de compromisă încât el nu poate fi utilizat pentru a constitui baza unei arme de foc fără efectuarea unor reparații sau a unor completări semnificative.

                        10.

                        Atât camera cartușului, cât și țeava sunt deplasate, înclinate sau decalate, astfel încât să împiedice ca dispozitivul respectiv să fie încărcat cu muniție sau să tragă muniție. În plus, în cazul dispozitivelor de tip revolver:

                                    (a)

                                    deschiderile frontale ale camerei cilindrului sunt îngustate pentru a se asigura faptul că gloanțele sunt blocate în cameră;

                                    (b)

                                    deschiderile respective sunt deplasate în raport cu camera.


title: Directiva de punere în aplicare (UE) 2019/1813 a Comisiei din 29 octombrie 2019 de modificare a Directivei de punere în aplicare 2014/96/UE privind cerințele referitoare la etichetarea, sigilarea și ambalarea materialului de înmulțire și plantare fructifer destinat producției de fructe, care intră în domeniul de aplicare al Directivei 2008/90/CE a Consiliului în ceea ce privește culoarea etichetei pentru categoriile certificate de material de înmulțire și plantare fructifer și conținutul documentului furnizorului

text:
                  30.10.2019

                  RO

                  Jurnalul Oficial al Uniunii Europene

                  L 278/7

         DIRECTIVA DE PUNERE ÎN APLICARE (UE) 2019/1813 A COMISIEI
         din 29 octombrie 2019
         de modificare a Directivei de punere în aplicare 2014/96/UE privind cerințele referitoare la etichetarea, sigilarea și ambalarea materialului de înmulțire și plantare fructifer destinat producției de fructe, care intră în domeniul de aplicare al Directivei 2008/90/CE a Consiliului în ceea ce privește culoarea etichetei pentru categoriile certificate de material de înmulțire și plantare fructifer și conținutul documentului furnizorului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2008/90/CE a Consiliului din 29 septembrie 2008 privind comercializarea materialului de înmulțire și plantare fructifer destinat producției de fructe (1), în special articolul 9 alineatul (1),
         întrucât:

                     (1)

                     Directiva de punere în aplicare 2014/96/UE a Comisiei (2) stabilește cerințele privind etichetarea materialului de înmulțire și plantare fructifer destinat producției de fructe pentru a asigura identitatea și trasabilitatea respectivului material de înmulțire și a respectivelor plante fructifere în timpul comercializării.

                     (2)

                     În temeiul directivei respective, utilizarea etichetelor colorate pentru materialul de înmulțire și plantare fructifer din categoriile prebază, bază și certificat urma să fie revizuită de Comisie până la 1 ianuarie 2019.

                     (3)

                     Un sondaj efectuat de Comisie a arătat că majoritatea statelor membre sunt în favoarea utilizării obligatorii a unei etichete colorate pentru categoriile prebază, bază și certificat de material de înmulțire și plantare fructifer. Sondajul a indicat, de asemenea, că mai multe state membre comercializează material Conformitas Agraria Communitatis („CAC”), cu un document al furnizorului galben sub forma unei etichete aplicate pe materialul CAC.

                     (4)

                     Pentru a lua în considerare practica existentă în statele membre și pentru a asigura o distincție clară între documentul furnizorului pentru materialul CAC și etichetele oficiale pentru materialul prebază, bază și certificat, culoarea etichetei CAC trebuie să fie galbenă în cazul în care documentul furnizorului este aplicat pe materialul CAC. Nu ar trebui să se prevadă o culoare specială pentru documentul furnizorului în cazul în care acesta nu este aplicat pe materialul CAC, deoarece, într-un astfel de caz, nu există niciun risc de confuzie cu alte etichete sau documente.

                     (5)

                     Directiva de punere în aplicare 2014/96/UE nu prevede o culoare specifică pentru documentul furnizorului în cazul în care acesta este aplicat pe materialul CAC sub forma unei etichete. Anumite state membre utilizează în prezent o altă culoare decât galben pentru etichetele respective. Pentru a evita orice perturbare a schimburilor comerciale, statele membre ar trebui să poată autoriza, pentru o perioadă de tranziție, comercializarea pe teritoriul propriu a materialului CAC pe care sunt aplicate etichete de altă culoare decât galben, în cazul în care aceste etichete colorate erau deja utilizate înainte de 1 aprilie 2020.

                     (6)

                     În plus, experiența a arătat că documentul furnizorului ar putea avea un conținut mai simplificat pentru a asigura o mai mare flexibilitate în cazul comercializării materialului CAC în fiecare stat membru. Atunci când documentul furnizorului conține mai puține informații, este mai ușor pentru furnizor să reducă dimensiunea documentului respectiv, astfel încât acesta să poată fi aplicat pe materialul CAC care urmează să fie comercializat. Din acest motiv, furnizarea de informații referitoare la cantitatea de material CAC comercializat și la statul membru în care a fost produs materialul CAC, dacă acesta este diferit de statul membru în care a fost întocmit documentul furnizorului, ar trebui să fie opțională.

                     (7)

                     Având în vedere modificările care trebuie aduse cerințelor de etichetare pentru materialul de înmulțire și plantare fructifer din toate categoriile de comercializare, precum și cerințelor din documentul furnizorului, se cuvine să se modifice Directiva de punere în aplicare 2014/96/UE.

                     (8)

                     Pentru a le acorda autorităților competente și furnizorilor timp suficient pentru a se adapta la noile cerințe, prezenta directivă ar trebui să se aplice de la 1 aprilie 2020.

                     (9)

                     Măsurile prevăzute de prezenta directivă sunt conforme cu avizul Comitetului permanent pentru plante, animale, produse alimentare și hrană pentru animale, secțiunea pentru materialul săditor și plantele de genuri și specii fructifere,

               ADOPTĂ PREZENTA DIRECTIVĂ:

            Articolul 1
            Modificări aduse Directivei de punere în aplicare 2014/96/UE
            Directiva de punere în aplicare 2014/96/UE se modifică după cum urmează:

                        1.

                        La articolul 2, alineatul (4) se înlocuiește cu următorul text:

                                    „(4)

                                    Culoarea etichetei este:

                                                (a)

                                                albă cu o linie violet în diagonală pentru materialul prebază;

                                                (b)

                                                albă pentru materialul bază;

                                                (c)

                                                albastră pentru materialul certificat.”

                        2.

                        Articolul 5 se înlocuiește cu următorul text:

                           „Articolul 5
                           Documentul furnizorului pentru materialul CAC

                              (1)   Statele membre se asigură că materialul CAC este comercializat cu un document întocmit de furnizor conform dispozițiilor de la alineatele (2), (3) și (4) (denumit în continuare «documentul furnizorului»).
                              Statele membre se asigură că documentul furnizorului nu se aseamănă cu documentul de însoțire menționat la articolul 3, astfel încât să se evite orice eventuală confuzie între documentul furnizorului și celelalte două documente.

                              (2)   Documentul furnizorului cuprinde cel puțin următoarele informații:

                                          (a)

                                          mențiunea «norme și standarde UE»;

                                          (b)

                                          numele statului membru în care a fost întocmit documentul, sau codul aferent;

                                          (c)

                                          numele organismului oficial competent sau codul aferent;

                                          (d)

                                          numele furnizorului sau numărul/codul său de înregistrare emis de organismul oficial competent;

                                          (e)

                                          numărul de serie individual, numărul săptămânii sau numărul lotului;

                                          (f)

                                          denumirea botanică;

                                          (g)

                                          indicația «material CAC»;

                                          (h)

                                          denumirea soiului și, după caz, a clonei. În cazul portaltoaielor care nu aparțin unui soi: denumirea speciei sau a hibridului interspecific în cauză. În cazul plantelor fructifere altoite, aceste informații se furnizează pentru portaltoi și pentru coardă-altoi. În cazul soiurilor pentru care cererea de înregistrare oficială sau de înregistrare a dreptului de proprietate asupra unui soi de plante este în curs de examinare, aceste informații indică următoarele: «denumire propusă» și «cerere în curs de examinare»;

                                          (i)

                                          data emiterii documentului.

                              (3)   Atunci când se aplică pe materialul CAC, culoarea documentului furnizorului este galbenă.

                              (4)   Documentul furnizorului trebuie să fie imprimat cu caractere de neșters, într-una din limbile oficiale ale Uniunii, ușor vizibil și lizibil.”

            Articolul 2
            Transpunere

               (1)   Statele membre adoptă și publică, până la 31 martie 2020, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul dispozițiilor respective.
               Statele membre aplică dispozițiile respective începând de la 1 aprilie 2020.
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

            Articolul 3
            Măsuri tranzitorii

               (1)   Statele membre pot autoriza, până la 30 iunie 2021, comercializarea pe teritoriul propriu, a materialului Conformitas Agraria Communitatis („CAC”) pe care sunt aplicate etichete de altă culoare decât galben, în cazul în care aceste etichete colorate erau deja utilizate înainte de 1 aprilie 2020.

               (2)   Statele membre se asigură că, atunci când este comercializat, materialul de înmulțire și plantare fructifer care se califică drept material CAC se identifică printr-o trimitere la prezentul articol din documentul furnizorului, atunci când acesta este utilizat ca etichetă.

            Articolul 4
            Intrare în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 5
            Destinatari
            Prezenta directivă se adresează statelor membre.

            Adoptată la Bruxelles, 29 octombrie 2019.

                  Pentru Comisie

               Vytenis ANDRIUKAITIS

                  Membru al Comisiei

            (1)  JO L 267, 8.10.2008, p. 8.

            (2)  Directiva de punere în aplicare 2014/96/UE a Comisiei din 15 octombrie 2014 privind cerințele referitoare la etichetarea, sigilarea și ambalarea materialului de înmulțire și plantare fructifer destinat producției de fructe, care intră în domeniul de aplicare al Directivei 2008/90/CE a Consiliului. (JO L 298, 16.10.2014, p. 12).